लेकिन वैसा हुआ नहीं हुआ। पत्नी ने शीघ्र ही भांप लिया कि पति का सम्बंध दूसरी लड़कियों से केवल दोस्ती तक सीमित नहीं है। वह कुछ और भी है। और धीरे-धीरे वह समझने लगी कि वह अपनी महिला मित्रों में प्रेम की तलाश कर रहा है लेकिन वह असहाय थी। अधिक पढ़ी-लिखी न थी। मैके जाने का प्रश्न ही नहीं उठता था। किस घर के लोग चाहेंगे कि उनकी बेटी शादी के बाद मैके जाकर रहे। लोग तरह-तरह के सवाल पूछेंगे। समस्या का हल अपने आप निकल गया। पति किसी लड़की से प्रेम में बेवफ़ाई का सदमा लेकर घर लौट आया। लौट आया का मतलब पति का प्रेम सम्बंध के प्रति विरक्ति का भाव उसने महसूस किया क्योंकि अब वह अधिकतर समय घर में ही रहने लगा था। उदास-उदास सा। बुझा-बुझा सा। पीएचडी के शोध का कार्य भी उसने छोड़ दिया था। नौकरी से सीधे घर लौटता। बेटी को काफी समय देने लगा लेकिन पत्नी के प्रति उसका भाव नहीं बदला था। अब भी उसके प्रति उसके रुखेपन में कमी न आयी। इधर पत्नी ने भी पति की बातों का ज़वाब देना शुरू कर दिया था। और क्रमशः उसके जवाबों की धार तेज़तर होती चली गयी। कई बार ऐसा हुआ जब दोनों एक- दूसरे पर वाक्युद्ध में जमकर वार करते और फिर स्वयं अपने किये वारों से आहत महसूस करते। इस मुठभेड़ में एक दूसरे की भावनाओं को लहूलुहान करने और लहूलुहान होने के अतिरिक्त उन्हें कुछ और कभी हासिल नहीं हुआ। कभी-कभार पश्चाताप भी होता तो दूसरे की कड़वी बातें उस बोध को दूर कर देता।